b'\n_START_ARTICLE_\nHenkivakuutus\n_START_PARAGRAPH_\nHenkivakuutus on vakuutus, jossa riski liittyy vakuutetun el\xc3\xa4m\xc3\xa4\xc3\xa4n ja kuolemaan. Vapaaehtoiset henkivakuutukset t\xc3\xa4ydent\xc3\xa4v\xc3\xa4t lakis\xc3\xa4\xc3\xa4teist\xc3\xa4 sosiaalivakuutusta. Vaikka Suomen sosiaalivakuutus on suhteellisen kattava, sen etuuksien m\xc3\xa4\xc3\xa4rittely on kaavamaista ja perustuu kansalaisen keskim\xc3\xa4\xc3\xa4r\xc3\xa4isiin tarpeisiin. Kansalaisilla on kuitenkin erilaisia el\xc3\xa4m\xc3\xa4ntilanteita ja turvan tarpeita, joita vapaaehtoiset vakuutukset t\xc3\xa4ydent\xc3\xa4v\xc3\xa4t. Markkinoilla on useita erilaisia henkivakuutustuotteita, mutta yksinkertaistettuna puhtaat henkivakuutukset voidaan jakaa kuolemanvaravakuutuksiin ja el\xc3\xa4m\xc3\xa4nvaravakuutuksiin eli s\xc3\xa4\xc3\xa4st\xc3\xb6henkivakuutuksiin. N\xc3\xa4m\xc3\xa4 tuotteet ovat vapaaehtoisia vakuutuksia._NEWLINE_Kaikki suomalaiset ty\xc3\xb6ntekij\xc3\xa4t on lis\xc3\xa4ksi vakuutettu ty\xc3\xb6ntekij\xc3\xa4in ryhm\xc3\xa4henkivakuutuksella, joka perustuu ty\xc3\xb6markkinaj\xc3\xa4rjest\xc3\xb6jen 1976 tekem\xc3\xa4\xc3\xa4n kollektiivisopimukseen .\n_START_SECTION_\nKuolemanvaravakuutukset\n_START_PARAGRAPH_\nKuolemanvaravakuutus eli riskihenkivakuutus on sopimus, jossa vakuutusyhti\xc3\xb6 suorittaa vakuutetun edunsaajille korvausta, mik\xc3\xa4li vakuutettu kuolee vakuutusaikana. Riskihenkivakuutuksella on tarkoitus varautua kuolemasta l\xc3\xa4hipiirille aiheutuviin v\xc3\xa4litt\xc3\xb6miin kustannuksiin. Kuoleman johdosta kuolleen l\xc3\xa4hipiirille, kuten vaikkapa leskelle tai lapsille, koituu taloudellisia menetyksi\xc3\xa4 ennen kaikkea menetettyjen tulevaisuuden ansiotulojen muodossa. Samalla maksettavaksi tulevat hautauskustannukset ja mahdolliset perint\xc3\xb6verot. Lis\xc3\xa4ksi lapsiperheiss\xc3\xa4 huoltajan panosta kodin yll\xc3\xa4pidossa ja kiinteist\xc3\xb6n hoidossa saatetaan t\xc3\xa4m\xc3\xa4n kuoleman j\xc3\xa4lkeen esimerkiksi joutua korvaamaan ulkopuolisilla ostopalveluilla._NEWLINE_Nykyisin riskihenkivakuutusten k\xc3\xa4ytt\xc3\xb6 on yleistynyt lainojen yhteydess\xc3\xa4. Esimerkiksi asuntolainan yhteyteen otettu riskivakuutus korvaa j\xc3\xa4ljell\xc3\xa4 olevan lainan maksun mik\xc3\xa4li lainan maksaja tai yksi maksajista kuolee tai joutuu ty\xc3\xb6kyvytt\xc3\xb6m\xc3\xa4ksi. Joissakin rajoitetuissa tapauksissa lainaturvaa on mahdollista hankkia my\xc3\xb6s ty\xc3\xb6tt\xc3\xb6myyden varalta._NEWLINE_Riskihenkivakuutusten tarve on suurin yleens\xc3\xa4 nuorilla perheill\xc3\xa4, joilla on el\xc3\xa4tett\xc3\xa4v\xc3\xa4n\xc3\xa4 pienet lapset ja usein lainaa. Suomalaiset kotitaloudet ovat varautuneet huoltajan kuoleman varalta melko heikosti. Kuolemanvaraturvan vaje lasketaan v\xc3\xa4hent\xc3\xa4m\xc3\xa4ll\xc3\xa4 kotitalouden tulomenetyksist\xc3\xa4 julkinen ja yksityinen kuolemanvaraturva sek\xc3\xa4 osa kotitalouden sijoitusvarallisuudesta. VATT:n vuonna 2007 tekemien laskelmien mukaan turvavaje on Suomessa hyvin merkitt\xc3\xa4v\xc3\xa4, keskim\xc3\xa4\xc3\xa4rin 126\xc2\xa0000 euroa, ja nuorten huoltajien kotitalouksissa viel\xc3\xa4 suurempi, keskim\xc3\xa4\xc3\xa4rin 230\xc2\xa0000 euroa._NEWLINE_Riskihenkivakuutusten hinta voi olla joko t\xc3\xa4ysin riski\xc3\xa4 vastaava tai sitten tasamaksu. Riski\xc3\xa4 vastaavassa hinnassa vakuutus kallistuu sit\xc3\xa4 mukaa kun vakuutettu vanhenee ja kuolema k\xc3\xa4y todenn\xc3\xa4k\xc3\xb6isemm\xc3\xa4ksi. Tasamaksussa taas hinta on koko ajan sama, ja nuorena maksetut riskiin n\xc3\xa4hden korkeammat vakuutusmaksut tasapainottavat vanhempana maksettua, riskiin n\xc3\xa4hden alempaa vakuutusmaksua.\n_START_SECTION_\nS\xc3\xa4\xc3\xa4st\xc3\xb6henkivakuutukset\n_START_PARAGRAPH_\nEl\xc3\xa4m\xc3\xa4nvaravakuutus eli s\xc3\xa4\xc3\xa4st\xc3\xb6henkivakuutus on sopimus, jossa vakuutettu saa korvausta, jos h\xc3\xa4n on sovittuna aikana hengiss\xc3\xa4. El\xc3\xa4m\xc3\xa4nvaravakuutuksen korvaus voidaan suorittaa kerralla tai osissa pidemm\xc3\xa4ll\xc3\xa4 aikav\xc3\xa4lill\xc3\xa4, jolloin kyseess\xc3\xa4 on usein el\xc3\xa4ke._NEWLINE_Vakuutuss\xc3\xa4\xc3\xa4st\xc3\xa4misell\xc3\xa4 voidaan varautua omaan vanhuuteen ja ansiotulojen loppumiseen tai vanhuudesta aiheutuvan lis\xc3\xa4hoivan tarpeen rahoittamiseen. Vakuutuss\xc3\xa4\xc3\xa4st\xc3\xa4minen voi tapahtua my\xc3\xb6s jonkun muun kuin vakuutuss\xc3\xa4\xc3\xa4st\xc3\xa4j\xc3\xa4n itsens\xc3\xa4 hyv\xc3\xa4ksi, kuten esimerkiksi lasten tai lastenlasten. S\xc3\xa4\xc3\xa4st\xc3\xb6henkivakuutuksen voi my\xc3\xb6s yleens\xc3\xa4 nostaa itselleen kesken sopimuskauden._NEWLINE_Henkivakuutuksen idea on yksinkertainen: asiakas maksaa vakuutusmaksun tai useita vakuutusmaksuja, joita vakuutusyhti\xc3\xb6 s\xc3\xa4ilytt\xc3\xa4\xc3\xa4 asiakkaan lukuun ja palauttaa sovittuna ajankohtana sijoitukselle kertyneen koron kera. S\xc3\xa4\xc3\xa4st\xc3\xb6aikana vakuutusyhti\xc3\xb6 sijoittaa saamansa vakuutussumman parhaan kykyns\xc3\xa4 mukaan mahdollisimman tuottavasti. Sijoitusten on my\xc3\xb6s oltava niin turvattuja, ett\xc3\xa4 vakuutusyhti\xc3\xb6 kykenee sopimuskauden p\xc3\xa4\xc3\xa4ttyess\xc3\xa4 maksamaan sovitun vakuutuskorvauksen vakuutetulle. S\xc3\xa4\xc3\xa4st\xc3\xb6henkivakuutuksen tuotto voi olla sovittu kiinte\xc3\xa4korkoiseksi, jolloin vakuutusyhti\xc3\xb6 ottaa riskin hyvist\xc3\xa4 ja huonoista sijoitusvuosista itselleen. Hyv\xc3\xa4n sijoitusvuoden tuottoja k\xc3\xa4ytet\xc3\xa4\xc3\xa4n tasaamaan huonon sijoitusvuoden tuottoja. Kiinte\xc3\xa4n koron lis\xc3\xa4ksi on voitu sopia asiakashyvityksest\xc3\xa4, joka maksetaan asiakkaan vakuutus\xc3\xa4\xc3\xa4st\xc3\xb6lle, mik\xc3\xa4li sijoitusvuosi on ollut hyv\xc3\xa4._NEWLINE_L\xc3\xa4ht\xc3\xb6kohtaisesti s\xc3\xa4\xc3\xa4st\xc3\xb6 palautetaan vain, mik\xc3\xa4li vakuutuksenottaja on elossa kun vakuutussopimus p\xc3\xa4\xc3\xa4ttyy. Jos vakuutuksenottaja ehtisi kuolla ennen sopimuksen p\xc3\xa4\xc3\xa4ttymist\xc3\xa4, tasattaisiin yhti\xc3\xb6\xc3\xb6n j\xc3\xa4\xc3\xa4nyt vakuutuss\xc3\xa4\xc3\xa4st\xc3\xb6 muiden vakuutuksenottajien kesken. K\xc3\xa4yt\xc3\xa4nn\xc3\xb6ss\xc3\xa4 s\xc3\xa4\xc3\xa4st\xc3\xb6henkivakuutukseen on useimmiten liitetty kuolemanvaravakuutus, jolloin vakuutetun kuollessa kesken sopimuskauden ennalta m\xc3\xa4\xc3\xa4ritelty edunsaaja saa kertyneen vakuutuss\xc3\xa4\xc3\xa4st\xc3\xb6n itselleen. Vakuutuss\xc3\xa4\xc3\xa4st\xc3\xa4minen on ajankohtaista silloin, kun ansiotuloista j\xc3\xa4\xc3\xa4 j\xc3\xa4ljelle s\xc3\xa4\xc3\xa4st\xc3\xb6j\xc3\xa4 my\xc3\xb6hemp\xc3\xa4\xc3\xa4 aikaa varten. _NEWLINE_Henkivakuutuksissa saattaa olla my\xc3\xb6s kytkettyn\xc3\xa4 muita henkil\xc3\xb6vakuutukseen kuuluvia vakuutusturvia, esimerkiksi ty\xc3\xb6kyvytt\xc3\xb6myysvakuutus.\n_START_SECTION_\nSijoitussidonnaiset vakuutukset\n_START_PARAGRAPH_\nSijoitussidonnaisessa vakuutuksessa eli unit link -vakuutuksessa vakuutuksenottaja voi itse m\xc3\xa4\xc3\xa4ritt\xc3\xa4\xc3\xa4 varsin pitk\xc3\xa4lle sen, miten h\xc3\xa4nen vakuutukseen maksamansa varat sijoitetaan. Vakuutusyhti\xc3\xb6 tarjoaa asiakkaan valittavaksi useita vaihtoehtoisia sijoituskohteita, kuten koti- tai ulkomaisia osakkeita tai joukkovelkakirjalainoja. K\xc3\xa4yt\xc3\xa4nn\xc3\xb6ss\xc3\xa4 valittavana on markkinoilla muutenkin toimivia sijoitusrahastoja. Vakuutuksenottaja valitsee n\xc3\xa4ist\xc3\xa4 yhden tai useamman, johon h\xc3\xa4nen s\xc3\xa4\xc3\xa4st\xc3\xb6ns\xc3\xa4 ohjataan sovitussa suhteessa. Sijoitussidonnaiset vakuutukset viev\xc3\xa4t vakuutuss\xc3\xa4\xc3\xa4st\xc3\xa4mist\xc3\xa4 sijoitustoiminnan alueelle, miss\xc3\xa4 se kilpailee suoran osake-, korko- ja rahastosijoittamisen sek\xc3\xa4 pankkitallettamisen kanssa._NEWLINE_Vakuutuksenottajan s\xc3\xa4\xc3\xa4st\xc3\xb6n arvo sidotaan varoilla hankitun sijoitustuotteen arvoon. N\xc3\xa4in ollen riski vakuutuss\xc3\xa4\xc3\xa4st\xc3\xb6n arvosta on vakuutuksenottajalla eik\xc3\xa4 vakuutusyhti\xc3\xb6ll\xc3\xa4. Sijoitustuotteen arvon noustessa asiakas saa hy\xc3\xb6dyn itselleen t\xc3\xa4ysim\xc3\xa4\xc3\xa4r\xc3\xa4isen\xc3\xa4, mutta toisaalta vakuutusyhti\xc3\xb6 ei sitoudu huonon kurssikehityksen aikoina tasapainottamaan vakuutuss\xc3\xa4\xc3\xa4st\xc3\xb6n arvoa omalla riskill\xc3\xa4\xc3\xa4n.\n_START_SECTION_\nKapitalisaatiosopimukset\n_START_PARAGRAPH_\nKapitalisaatiosopimus poikkeaa muista henkivakuutuksista siten, ett\xc3\xa4 sopimuksen perusteella ei vakuuteta ket\xc3\xa4\xc3\xa4n. Kapitalisaatiosopimus on aina m\xc3\xa4\xc3\xa4r\xc3\xa4aikainen ja ne on tehty p\xc3\xa4\xc3\xa4asiassa pitk\xc3\xa4aikaiseen s\xc3\xa4\xc3\xa4st\xc3\xa4miseen. Kapitalisaatiosopimus voi olla sijoitussidonnainen, laskuperustekorkoinen tai n\xc3\xa4iden kahden yhdistelm\xc3\xa4. Valinnalla on merkityst\xc3\xa4 tuoton ja riskin kannalta. Laskuperustekorkoisessa vakuutussopimuksessa sovitaan jokin tietty kiinte\xc3\xa4 korko, jonka s\xc3\xa4\xc3\xa4st\xc3\xb6t tuottavat tai johonkin korkotekij\xc3\xa4\xc3\xa4n (esim. euribor tai vastaava) sidottu korko. Lis\xc3\xa4ksi laskuperusteisissa sopimuksissa voidaan maksaa asiakashyvityst\xc3\xa4 sen mukaan, miten vakuutusyhti\xc3\xb6 on vuositasolla onnistunut sijoituksissaan._NEWLINE_Sijoitussidonnaisessa kapitalisaatiosopimuksessa asiakas valitsee itse sopimukseen liittyv\xc3\xa4t sijoitukset, jotka usein ovat sijoitusrahastojen osuuksia tai niin sanottujen rahastokorien osuuksia. Tuotoista ja riskeist\xc3\xa4 vastaa asiakas itse.\n_START_SECTION_\nVerokohtelu\n_START_PARAGRAPH_\nHenkivakuutuksen perusteella maksettava kuolemantapaussumma on vainajan l\xc3\xa4hiomaisille aina perint\xc3\xb6veron alaista tuloa. Muille kuin vakuutetun l\xc3\xa4hiomaisille maksettavaa kuolemantapaussummaa verotetaan kokonaisuudessaan p\xc3\xa4\xc3\xa4omatulona._NEWLINE_S\xc3\xa4\xc3\xa4st\xc3\xb6henkivakuutuksen perusteella maksettavan s\xc3\xa4\xc3\xa4st\xc3\xb6summan verotus riippuu siit\xc3\xa4, kuka on edunsaaja. Jos s\xc3\xa4\xc3\xa4st\xc3\xb6summa maksetaan vakuutuksenottajalle itselleen (ja h\xc3\xa4n on itse vakuutettuna) tai h\xc3\xa4nen l\xc3\xa4hiomaiselleen, veronalaista p\xc3\xa4\xc3\xa4omatuloa on vain se osa, joka on karttunut tuottona. Jos edunsaajana ei ole vakuutuksenottaja itse vaan h\xc3\xa4nen l\xc3\xa4hiomaisensa, lahjaverotus kohdistuu - muun kuin edell\xc3\xa4 sanotun tuloverotettavan tuoton osalta  - maksettavaan s\xc3\xa4\xc3\xa4st\xc3\xb6summaan._NEWLINE_Henkivakuutusten verotusta koskevat s\xc3\xa4\xc3\xa4nn\xc3\xb6kset l\xc3\xb6ytyv\xc3\xa4t p\xc3\xa4\xc3\xa4asiassa tuloverolaista (TVL 1535/1992), laista elinkeinotulon verottamisesta (EVL 360/1968) ja laista er\xc3\xa4ist\xc3\xa4 vakuutusmaksuista suoritettavasta verosta (664/1966).'